Nõukogu määrus (EMÜ) nr 900/92,

31. märts 1992,

millega muudetakse määrust (EMÜ) nr 3677/90, millega kehtestatakse meetmed, et tõkestada narkootiliste ja psühhotroopsete ainete ebaseaduslikuks valmistamiseks kasutatavate ainete levikut

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 113,

võttes arvesse komisjoni ettepanekut

ning arvestades, et:

määrusega (EMÜ) nr 3677/90 [1] on kehtestatud meetmed, et tõkestada narkootiliste ja psühhotroopsete ainete ebaseaduslikuks valmistamiseks kasutatavate ainete levikut;

levitamise viisid muutuvad kiiresti ja selleks, et tõhusamalt vastu seista keemiliste ainete levikule, kaalutakse rahvusvahelisel tasemel tõsiselt, kuidas tugevdada korda, mis on kindlaks määratud narkootiliste ja psühhotroopsete ainete ebaseadusliku ringluse vastase ÜRO konventsiooni (edaspidi "ÜRO konventsioon") artiklis 12;

Houstoni majandustippkohtumisel (G-7) 10. juulil 1990 loodud kemikaalidega tegeleva töörühma (CAFT) töös osalesid komisjon ja seitse liikmesriiki, et töötada välja tõhus kord tõkestamaks lähteainete ja oluliste kemikaalide levikut narkootikumide ebaseaduslikuks valmistamiseks; töö käigus tagati täielik ühendusesisene koordineeritus ja tihe konsulteerimine kaubanduse ja tööstuse esindajatega;

töörühma lõpparuanne kiideti heaks Londoni majandustippkohtumisel (G-7) 15. juulil 1991;

tunnustades ÜRO konventsiooni kemikaalide levikut käsitleva koostöö põhivahendina, sisaldab lõpparuanne mitmeid soovitusi siseriiklike ja rahvusvaheliste meetmete tugevdamiseks kõnesoleva konventsiooni alusel;

mõned töörühma soovitused käsitlevad meetmeid, mis on määrusega (EMÜ) nr 3677/90 reguleerimata, eelkõige nõudeid, mis on seotud keemiliste ainete eksportimisega, rahvusvahelisele kontrollile allutatud ainete loendi laiendamisega ja kategooriatel põhineva uue liigituskavaga, millega nähakse ette vajalikud kontrollmeetmed vastavalt kolme kehtestatud kategooriasse kuuluvate ainete laadile ja kaubastamisviisile; 3. kategooriasse kuuluvaid aineid kaubastatakse laialdaselt seaduslikul teel ja tarbetu kontrolli vähendamiseks ekspordilubade väljaandmise kord tuleks kehtestada ainult siis, kui neid aineid kavatsetakse eksportida kahtlusalustesse riikidesse; samuti soovitab aruanne tugevdada rahvusvahelist koostööd kahepoolsete kokkulepete sõlmimisega, eelkõige nimekirjades loetletud kemikaale eksportivate ja importivate piirkondade vahel;

silmas pidades ühenduse panust eespool nimetatud töörühma töösse, on oluline, et ühendus rakendaks heakskiidetud soovitusi ja aitaks võimalikult palju kaasa rahvusvahelisele koostööle nimetatud vallas;

ÜRO konventsiooni alusel on ÜRO majandus- ja sotsiaalnõukogu narkootikumide komisjonile tehtud ettepanek 1. ja 2. tabelisse tehtavate muudatuste kohta,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 3677/90 muudetakse järgmiselt.

1. Artikli 1 lõike 2 punkt f asendatakse järgmisega:

"f) lõplik kaubasaaja — füüsiline või juriidiline isik, kellele lähteaineid sihtriigis tarnitakse. Nimetatud isik võib lõppkasutajast erineda;".

Senine punkt f muutub punktiks g.

2. Artikli 2 lõike 1 teine ja kolmas alapunkt asendatakse järgmistega:

"— lähteaine kogus ja kaal, segu puhul nii segu kogus ja kaal kui ka kõikide lisas loetletud ainete kogus ja kaal või protsent, mida segu sisaldab,

— eksportija, importija, edasimüüja ning kooskõlas artiklitega 4, 5 ja 5a ka lõpliku kaubasaaja nimi ja aadress."

3. Artikli 2 punkt 4 asendatakse järgmisega:

"4. Punktides 1 ja 3 osutatud dokumente ja registreid säilitatakse 3 aastat alates selle kalendriaasta lõpust, millal punktis 1 osutatud tehing sooritati, ning pädevate ametiasutuste nõudmisel peavad need olema kontrolliks kättesaadavad."

4. Määrusesse lisatakse järgmine artikkel:

"Artikkel 2a

Ettevõtjate litsentseerimine ja registreerimine

1. Peale tollimaaklerite, ladustajate ja transportijate, kes on seotud lisa 1. kategooriasse kuuluvate lähteainete impordi, ekspordi või transiidiga ja tegutsevad ainult neile ettenähtud ülesannete piires, peavad ka ettevõtjad hankima liikmesriigilt tegevusloa nimetatud valdkonnas tegutsemiseks. Kaaludes tegevusloa väljaandmist, võtab pädev ametiasutus arvesse loataotleja asjatundlikkust ja usaldusväärsust.

Pädevad ametiasutused võivad tegevusloa peatada või tühistada, kui neil on alust arvata, et loa valdaja pole selleks enam sobiv või pole loa väljaandmise tingimused enam täidetud.

2. Peale tollimaaklerite, ladustajate ja transportijate, kes on seotud lisa 2. kategooriasse kuuluvate lähteainete impordi, ekspordi või transiidiga või lisa 3. kategooriasse kuuluvate lähteainete ekspordiga ja tegutsevad ainult neile ettenähtud ülesannete piires, peavad ka ettevõtjad registreerima pädevates ametiasutustes nende tööruumide aadressi, kus nimetatud aineid valmistatakse või nende kaubastamisega tegeldakse, ja vajaduse korral seda uuendama.

Nimetatud nõue ei kehti nende ettevõtjate kohta, kes ekspordivad 3. kategooria all loetletud aineid väikestes kogustes või segusid, mis sisaldavad 3. kategooriasse kuuluvaid ja selleks kindlaksmääratud aineid.

3. Liikmesriigid määravad kindlaks lubade väljaandmise korra, kaasa arvatud eritingimused nagu kehtivusaeg ja väljastamistasu."

5. Artikkel 3 asendatakse järgmisega:

"Artikkel 3

Koostöö

Tiheda koostöö loomiseks pädevate ametiasutuste ja ettevõtjate vahel võtavad liikmesriigid vajalikud meetmed, mille alusel ettevõtjad:

- teatavad pädevatele ametiasutustele kohe kõikidest asjaoludest, näiteks lähteainete tavatutest tellimustest või nendega sooritatavatest tehingutest, mille puhul võib oletada, et selliseid impordiks, ekspordiks või transiidiks mõeldud aineid võidakse kasutada narkootiliste või psühhotroopsete ainete ebaseaduslikuks valmistamiseks,

- annavad pädevatele ametiasutustele nende nõudmisel kokkuvõtlikku teavet oma eksporditehingute kohta."

6. Artikkel 4 asendatakse järgmisega:

"Artikkel 4

Ekspordiluba

Lisa 1. kategooria all loetletud lähteained

1. Lisa 1. kategooria all loetletud ainete eksportimiseks annavad ühekordse ekspordiloa välja selle liikmesriigi pädevad ametiasutused, kus kooskõlas kehtivate sätetega ekspordideklaratsioon esitatakse.

2. Lõikes 1 osutatud loataotlus sisaldab järgmist teavet:

- eksportija, kolmandasse riiki importija ning kõikide ekspordi- ja veotehingutega seotud muude ettevõtjate nimed ja aadressid, samuti lõplik kaubasaaja,

- lähteainete nimed vastavalt lisa 1. kategooriale,

- lähteaine kogus ja kaal, segu puhul nii segu kogus ja kaal kui ka kõikide lisas loetletud ainete kogus, kaal või protsent, mida segu sisaldab,

- veokorralduse üksikasjad, eelkõige eeldatav saatekuupäev, transpordi liik, tolliasutuse nimi, kellele ekspordideklaratsioon esitatakse, ja teabe olemasolu korral ka transpordivahendid, veose teekond, ühenduse tolliterritooriumilt väljumise ja kaupa importivasse riiki sisenemise koht.

Lõikes 10 kirjeldatud juhul peab taotlusele olema lisatud sihtriigi väljaantud impordiluba.

3. Otsus taotluse kohta tehakse 15 tööpäeva jooksul alates sellest kuupäevast, kui pädev ametiasutus on toimiku täielikuks tunnistanud. Tähtaega pikendatakse lõikes 10 kirjeldatud juhul, kui ametivõimud on kohustatud tegema edasisi järelepärimisi veendumaks, et nimetatud ainete impordiluba on välja antud nõuetekohaselt.

4. Ilma et see piiraks tehniliste rakendusmeetmete võimalikku kasutuselevõttu, ei anta lõikes 1 osutatud ekspordiluba välja järgmistel juhtudel:

a) kui on alust kahtlustada, et kooskõlas lõikes 2 sätestatud kohustustega antud teave on vale või ebatäpne;

b) kui lõikes 10 kirjeldatud juhul on tuvastatud, et sihtriigi pädevad ametiasutused pole lähteainete impordiks nõuetekohast luba välja andnud;

c) kui on alust kahtlustada, et kõnesolevaid aineid kavatsetakse kasutada narkootiliste ja psühhotroopsete ainete ebaseaduslikuks valmistamiseks.

5. Kui lõikes 2 osutatud taotlus ei sisalda andmeid veose teekonna ja transpordivahendite kohta, sedastab ekspordiluba, et ettevõtja peab edastama tollile või mõnele teisele pädevale ametiasutusele nimetatud andmed ühenduse tolliterritooriumilt väljumise kohas enne saadetise tegelikku lahkumist. Sel juhul tehakse ekspordiloale selle väljaandmisel asjakohane märkus.

6. Kõikidel juhtudel esitatakse tollile koos ekspordideklaratsiooniga läbivaatamiseks ka ekspordiluba.

Loa koopia on kaubasaadetisega kaasas kuni tolliasutuseni, mis paikneb lähteainete ühenduse tolliterritooriumilt väljumise kohas. Vajaduse korral lisab kõnesolev asutus sellele lõikes 5 osutatud ja muud vajalikud andmed ning paneb loa koopiale oma pitseri enne selle tagastamist väljaandnud ametiasutusele.

7. Ekspordiloa väljaandmine ei vabasta loa valdajat võimalikest haldus- ja muudest kohustustest.

8. Pädevad ametiasutused võivad ekspordiloa peatada või tühistada, kui neil on alust kahtlustada, et nimetatud aineid võidakse levitada narkootiliste ja psühhotroopsete ainete ebaseaduslikuks valmistamiseks.

9. Kui mõni kolmas riik nõuab ühenduselt ekspordieelset teatamist vastavalt ÜRO konventsiooni artikli 12 lõikele 10:

a) teatab komisjon liikmesriikide pädevatele ametiasutustele kohe sellise nõude saamisest;

b) edastavad asjaomase liikmesriigi pädevad ametiasutused lõikes 2 täpsustatud teabe nõude esitanud riigi pädevatele ametiasutustele enne seda, kui lähteained eksporditakse sellesse riiki. Vastuse koopia saadetakse komisjonile edastamiseks teistele liikmesriikidele;

c) võib selliste teavet edastav ametiasutus nõuda, et kolmanda riigi ametiasutus, kes teabe saab, tagaks selles sisalduva kaubandus-, tööstus-, äri- ja ametisaladuse, samuti kaubandustegevusega seotud teabe konfidentsiaalsuse.

10. Kui ühenduse ja kolmanda riigi vahel on sõlmitud kokkulepe, et ekspordiluba ei anta, sest kolmanda riigi pädevad ametiasutused pole kõnesolevate ainete kohta impordiluba välja andnud:

a) edastab komisjon liikmesriikide pädevatele ametiasutustele kõnesoleva kolmanda riigi pädeva ametiasutuse nime ja aadressi ning muu nimetatud riigist saadud praktilise teabe;

b) veenduvad liikmesriikide pädevad ametiasutused, et impordiluba on nõuetekohaselt välja antud, nõudes vajaduse korral kinnitust punktis a osutatud ametiasutuselt."

7. Artikkel 5 asendatakse järgmisega:

"Artikkel 5

Ekspordile kehtestatud erinõuded

Lisa 2. kategooria all loetletud lähteained

1. Lisa 2. kategooria all loetletud lähteaineid eksporditakse loa alusel, mis on vastavalt lõigetele 2 ja 3 välja antud selle liikmesriigi pädevate ametiasutuste poolt, kus kooskõlas kehtivate sätetega esitatakse ekspordideklaratsioon.

2. Lõikes 1 osutatud ekspordi suhtes kohaldatakse artikli 4 sätteid mutatis mutandis, juhul kui otseselt või kaudselt ilmneb, et eksportida kavatsetakse sellisesse kolmandasse riiki, mille puhul on tõendatud, et ta on seotud narkootiliste ja psühhotroopsete ainete ebaseadusliku valmistamisega kõnesolevatest lähteainetest. Tõenduse aluseks eelkõige kõnesoleva kolmanda riigi poolt komisjonile esitatud põhjendatud nõudmine.

Artikli 4 sätteid kohaldatakse ka siis, kui ühekordset üldluba lõike 3 alusel välja anda ei saa.

3. Kõikidel teistel juhtudel on 2. kategooria all loetletud lähteaineid asjaomaste ettevõtjate nõudmisel lubatud eksportida üldistel alustel ühekordse üldloaga. Otsuse tegemisel sellise loa väljaandmiseks võetakse arvesse taotleja asjatundlikkust ja usaldusväärsust, samuti seda, mil viisil ja millises mahus ta nimetatud ainetega seotud on. Sellisel juhul lisab loa valdaja loa üksikasjad asjakohasele ekspordideklaratsioonile.

Loa valdaja edastab kokkuvõtlikult pädevate ametiasutuste nõutud teabe nimetatud loa raames sooritatud eksporditehingute kohta.

Ühekordse üldloa võib peatada või tühistada, kui on alust arvata, et selle valdaja ei ole selleks enam sobiv või kui loa väljaandmise tingimused enam ei kehti."

8. Määrusesse lisatakse järgmine artikkel:

"Artikkel 5a

Ekspordile kehtestatud erinõuded

Lisa 3. kategooria all loetletud lähteained

1. Kui lisa 3. kategooria all loetletud lähteaineid kavatsetakse otse või kaude eksportida mõnda kolmandasse riiki:

a) kellega ühendus on sõlminud kokkuleppe, mis näeb ette, et eksport ühendusest nimetatud riiki pole lubatud, kui kõnesoleva riigi pädevad ametiasutused pole kõnesoleva saadetise kohta välja andnud impordiluba; või

b) kelle puhul on kindlaks tehtud, et nende territooriumil valmistatakse ebaseaduslikult heroiini või kokaiini või kelle puhul on kahtlus, et seal toimub nimetatud ainete ebaseaduslik levitamine,

toimub eksport selle liikmesriigi pädevate ametiasutuste lõigete 2 ja 3 kohaselt väljaantud loa alusel, kus kooskõlas kehtivate sätetega tuleb esitada ekspordideklaratsioon.

2. Kui vastavalt ühenduse ja lõikes 1 osutatud riikide vahel kehtestatud erikorrale on vajalik ühekordne ekspordiluba, kohaldatakse lõikes 1 osutatud ainete eksportimisel artikli 4 sätteid mutatis mutandis. Artikli 4 sätteid kohaldatakse ka siis, kui vastavalt lõikele 3 ühekordset üldluba välja anda ei saa.

3. Teatud asjaoludel on 3. kategooria aineid lubatud üldistel alustel eksportida ühekordse üldloaga. Otsus loa väljaandmise, peatamise või tühistamise kohta tehakse vastavalt artikli 5 lõikele 3 mutatis mutandis.

Peale selle antakse luba välja tingimusel, et vajaduse korral võimaldab loa valdaja iga eksporditehingu puhul kontrollida selle liikmesriigi pädevatel ametiasutustel, kust kaupa eksporditakse, kolmanda riigi pädevate ametiasutuste väljaantud impordiloa koopiat. Kahtluse korral võivad liikmesriigi pädevad ametiasutused võtta ühendust impordiloa väljastanud pädevate ametiasutustega."

9. Artikkel 6 asendatakse järgmisega:

"Artikkel 6

Pädevate ametiasutuste volitused

1. Selleks et tagada artiklite 2, 4, 5 ja 5a täpne kohaldamine, võtab iga liikmesriik siseriikliku õiguse kohaselt vastu vajalikud meetmed, et võimaldada pädevatel ametiasutustel:

a) saada teavet kõikidest lähteainetega seotud tellimustest või nendega sooritatud tehingute kohta;

b) siseneda ettevõtjate äriruumidesse, et saada tõendusmaterjali eeskirjade eiramise kohta.

2. Ilma et see piiraks artiklite 4 ja 5, 5a ning käesoleva artikli lõike 1 kohaldamist, võivad liikmesriigi pädevad ametiasutused keelata lähteaineid ühenduse tolliterritooriumile sisse tuua või sealt välja viia, kui on alust kahtlustada, et neid aineid kavatsetakse kasutada narkootiliste või psühhotroopsete ainete ebaseaduslikuks valmistamiseks.

3. Selleks et tõkestada levikuohtu vabatsoonides ja muudes tundlikes piirkondades nagu tollilaod, tagavad liikmesriigid nimetatud piirkondades sooritatud tehingute igal etapil tõhusa kontrolli, mis on sama range kui kontroll tolliterritooriumi teistes osades."

10. Artikkel 10 asendatakse järgmisega:

"Artikkel 10

1. Komisjoni abistab komitee, kuhu kuuluvad liikmesriikide esindajad ja eesistujana komisjoni esindaja.

Komitee vaatab kas omal algatusel või liikmesriigi esindaja nõudel läbi kõik eesistuja ettepandud küsimused, mis käsitlevad käesoleva määruse rakendamist.

2. Võetavate meetmete eelnõu esitab komiteele komisjoni esindaja. Tähtaja jooksul, mille määrab eesistuja lähtuvalt küsimuse kiireloomulisusest, avaldab komitee eelnõu kohta oma arvamuse. Arvamus esitatakse sellise häälteenamusega, nagu on sätestatud asutamislepingu artikli 148 lõikes 2 nõukogu otsuste vastuvõtmiseks komisjoni ettepaneku põhjal. Liikmesriikide esindajate hääli komitees arvestatakse nimetatud artiklis sätestatud viisil; eesistuja ei hääleta.

Komisjon võtab meetmed vastu ning neid kohaldatakse viivitamata. Kui meetmed ei ole komitee arvamusega kooskõlas, teatab komisjon sellest viivitamata nõukogule. Sellisel juhul lükkab komisjon vastuvõetud meetmete kohaldamise edasi kolme kuu võrra alates kõnealusest teatamisest.

Eelmises lõigus osutatud tähtaja jooksul võib nõukogu kvalifitseeritud häälteenamusega teha teistsuguse otsuse.

3. Lõikes 2 sätestatud korda järgitakse eelkõige selleks, et:

a) artikli 2a lõike 2 teise lõigu kohaselt teha kindlaks 3. kategoorias loetletud lähteainete kogus ja identifitseerida nimetatud lähteaineid sisaldavad segud;

b) artikli 5 lõike 2 kohaselt teha kindlaks riigid ja ained;

c) artikli 5a lõike 1 punkti b kohaselt vastu võtta nõuded ekspordiloa saamiseks, kui kõnesoleva kolmanda riigiga pole sõlmitud kokkulepet;

d) võtta vastu artiklis 4 osutatud ekspordiloa vormi näidis, selle üksikasjalikud kasutuseeskirjad ning üksikasjalikud eeskirjad, et rakendada artiklites 5 ja 5a osutatud ühekordse üldloa süsteemi;

e) muuta käesoleva määruse lisa, kui muudetakse ÜRO konventsiooni lisasid."

11. Määrusesse lisatakse järgmine artikkel:

"Artikkel 11a

Käesolevaga võib komisjon võtta ühenduse nimel seisukoha ÜRO konventsiooni lisa tabelites I ja II tehtavate muudatuste kasuks, mis vastavad käesoleva määruse lisale."

12. Lisa asendatakse järgmisega:

LISA

Aine | Nimetus ühenduse koondnomenklatuuris (Combined Nomenclature — CN), kui see on erinev | CN-kood |

1. KATEGOORIA

— efedriin | | 29394010 |

— ergometriin | | 29396010 |

— ergotamiin | | 29396030 |

— lüsergiinhape | | 29396050 |

— 1-fenüül-2-propanoon | Fenüülatsetoon | 29143010 |

— pseudoefedriin | | 29394030 |

— N-atsetüülantraniilhape | 2-atseetamidobensoehape | 29242950 |

— 3,4-metüleendioksüfenüül-2-propanoon | | 29329077 |

Olemasolu korral ka käesoleva kategooria all loetletud lähteainete soolad. |

2. KATEGOORIA

— äädikhappe anhüdriid | | 29152400 |

— antraniilhape | | ex29224990 |

— fenüüläädikhape | | 29163300 |

— piperidiin | | 29333930 |

— isosafrool (cis + trans) | | 29329073 |

— piperonaal | | 29329075 |

— safrool | | 29329071 |

Olemasolu korral ka käesoleva kategooria all loetletud lähteainete soolad. |

3. KATEGOORIA

— atsetoon | | 29141100 |

— etüüleeter | dietüüleeter | 29091100 |

— metüületüülketoon (MEK) | butanoon | 29141200 |

— tolueen | | 29023010/90 |

— kaaliumpermanganaat | | 28416010 |

— väävelhape | | 28070010 |

— soolhape | vesinikkloriid | 28061000 |

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Seda kohaldatakse alates 1. jaanuarist 1993, välja arvatud artikli 1 lõige 11, mida kohaldatakse alates määruse jõustumisest.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 31. märts 1992

Nõukogu nimel

eesistuja

Vitor Martins

[1] EÜT L 357, 20.12.1990, lk 1.

--------------------------------------------------